|  |
| --- |
| Styregruppen - skolereformen |

**Frigjorte timer fra klubberne til den understøttende undervisning m.v. i skolen i forbindelse med skolereformen**

[**A. Indledning 2**](#_Toc378673048)

[**B. Behovet for understøttende undervisning fra 4. til 9. klasse 2**](#_Toc378673049)

[**C. 2 Scenarier - Generelt for de to scenarier 3**](#_Toc378673050)

[1. Scenarie 1 4](#_Toc378673051)

[*a. Oversigt over frigjorte timer til den understøttende undervisning – Scenarie 1* 4](#_Toc378673052)

[2. Scenarie 2 5](#_Toc378673053)

[*a. Oversigt over frigjorte timer til den understøttende undervisning – Scenarie 2* 5](#_Toc378673054)

[**D. Modellens beregningsforudsætninger 6**](#_Toc378673055)

[1. Nuværende, gældende normeringsprincipper på klubområdet 6](#_Toc378673056)

[2. Åbningstiden i fritidsklubberne 6](#_Toc378673057)

[3. Timer til ekstraordinær indsats i forhold til nye klubbørn 7](#_Toc378673058)

[4. Specialgrupperne 7](#_Toc378673059)

[5. Klubbernes fælles lønsumspulje 7](#_Toc378673060)

[6. Undtaget fra modellen 8](#_Toc378673061)

[**E. ”Fastfrysning” af midler til understøttende undervisning 8**](#_Toc378673062)

[**F. Arbejdsgruppens anbefalinger 8**](#_Toc378673063)

[**G. Opmærksomhedspunkter 9**](#_Toc378673064)

[**BILAG A – Eksempel på fordeling af lærere og pædagoger i UUV 10**](#_Toc378673065)

# Indledning

Én af forudsætningerne i skolereformen er, at skoledagene bliver længere.   
For skolebørn i fritidsklubalderen betyder det, at skoledagen forlænges til kl. 14.00 2 dage om ugen og til kl. 15.00 3 dage om ugen.

I dag åbner fritidsklubberne kl. 13.00, så en forlængelse af børnenes skoledag vil have en konsekvens for klubbernes åbningstid, når skolereformen træder i kraft pr. 1/8 2014.

Det er i Albertslund Kommune hensigten, at klubmedarbejderes arbejdskraft og kompetencer tænkes ind i skolen[[1]](#footnote-1) som en ekstra ressource til den kommende lovpligtige understøttende undervisning samt eventuelt den fagopdelte undervisning sammen med lærerne, herunder også andre funktioner knyttet hertil. Klubmedarbejdernes timer i skolen kan finansieres af de timer, der frigives ved, som nævnt, at reducere åbningstiden i fritidsklubberne.

I dette notat har arbejdsgruppen undersøgt behovet for timer til den understøttende undervisning i Albertslunds 4 folkeskoler fra 4. til 9. klassetrin fra 1. august 2014 for at vurdere, hvilken af 2 scenarier, Albertslund Kommune skal arbejde videre med for at frigøre medarbejdertimer fra klubberne til den understøttende undervisning i skolen:

**Scenarie 1:** Nedsættelse af åbningstiden med 8 timer om ugen i fritidsklubber

**Scenarie 2:** Nedsættelse af åbningstiden med 5 timer om ugen i fritidsklubber

# Behovet for understøttende undervisning fra 4. til 9. klasse

Antallet af timer til den understøttende undervisning er fastlagt i skolereformen med et antal lektioner (45 minutter pr. lektion) pr. uge pr. klassetrin og fremgår her nedenfor (se figur 1 - lektioner/timetal i parentes). Antallet af lektioner er omregnet til klokketimer (60 minutter pr. time), fordi det vil være det, der giver bedst mening for klubberne - også i forbindelse med fastlæggelse af den enkelte klubmedarbejders arbejdstid.

I skoleåret 2014/15 er der samlet set 88 klasser fra 4. til 9. klasser på de 4 skoler, heraf er de 10 af dem specialklasser.

Af figur 1 fremgår den enkelte skoles behov for timer til den understøttende undervisning fordelt pr. klasse:

|  |  |  |  |  |
| --- | --- | --- | --- | --- |
|  | **EG** | **HV** | **HØ** | **HL** |
| **Antal 4. klasser** | **2** | **4** | **4** | **4** |
| Behov for understøttende undervisning iht. skolereformen  (6 lektioner = 4,5 klokketimer)  **Klokketimer pr. uge** | 9 | 18 | 18 | 18 |
| **Antal 5. klasser** | **2** | **4** | **4** | **3** |
| Behov for understøttende undervisning iht. skolereformen (5 lektioner = 3,75 klokketimer)  **Klokketimer pr. uge** | 7,5 | 15 | 15 | 11,25 |
| **Antal 6. klasser** | **2** | **4** | **4** | **4** |
| Behov for understøttende undervisning iht. skolereformen  (5 lektioner = 3,75 klokketimer)  **Klokketimer pr. uge** | 7,5 | 15 | 15 | 15 |
| **Antal 7. klasser** | **2** | **5** | **4** | **3** |
| Behov for understøttende undervisning iht. skolereformen  (6,2 lektioner = 4,65 klokketimer)  **Klokketimer pr. uge** | 9,3 | 23,25 | 18,6 | 13,95 |
| **Antal 8. klasser** | **2** | **4** | **4** | **2** |
| Behov for understøttende undervisning iht. skolereformen  (6,2 lektioner = 4,65 klokketimer)  **Klokketimer pr. uge** | 9,3 | 18,6 | 18,6 | 9,3 |
| **Antal 9. klasser** | **2** | **3** | **3** | **3** |
| Behov for understøttende undervisning iht. skolereformen  (7,2 lektioner = 5,4 klokketimer)  **Klokketimer pr. uge** | 10,8 | 16,2 | 16,2 | 16,2 |
| **Antal klokketimer pr. uge pr. skole (normalklasser)** | **53,4** | **106,05** | **101,4** | **83,7** |
| **Specialklasser[[2]](#footnote-2)** | **1** | **1** | **5** | **1** |
| Behov for understøttende undervisning iht. skolereformen  **Klokketimer pr. uge** | 4,65 | 4,65 | 22,95 | 5,4 |
| **Antal klokketimer timer pr. uge pr. skole (specialklasser)** | **4,65** | **4,65** | **22,95** | **5,4** |
| **Antal klokketimer i alt pr. skole** | **58,05** | **110,7** | **124,35** | **89,1** |
| **Samlet behov** | **382,2 klokketimer** | | | |

*Kilde: Antallet af klasser: Skoleafdelingen Figur 1*

Samlet set er der behov for at skemalægge i alt 382,2 understøttende undervisningstimer (klokketimer) pr. uge til alle kommunens 4. til 9. klasser, inkl. specialklasser. Hertil vil der være mulighed for at anvende pædagogisk personale i skolen i den fagopdelte undervisning.

For at vurdere, hvilket scenarie der kan honorere skolereformens krav til den understøttende undervisning m.v. med muligheden for pædagogiske medarbejdere i skolen fremlægges her de 2 scenarier, arbejdsgruppen har arbejdet med:

# 2 Scenarier - Generelt for de to scenarier

De timer, der frigøres fra klubberne som følge af den nedsatte åbningstid efter denne beregningsmodel, forudsættes anvendt af klubmedarbejderne til den understøttende undervisning (aktivitetstimer) i henhold til skolereformen og afsættes i klubbernes budgetter som en ”*skolepulje*”.

De frigjorte timer fra klubberne foreslås anvendt til at dække en del af den understøttende undervisning på mellemtrin og i udskolingsklasserne (4. til 9. klasse) for at skabe en sammenhæng til den aldersgruppe, der også frekventerer klubberne samt eventuelt også timer sammen med lærerne i den fagopdelte undervisning.

Den resterende del af den understøttende undervisning i skolen varetages af lærere og skolepædagoger[[3]](#footnote-3) (som også dækker den understøttende undervisning i indskolingen fra 0. - 3. klasse), og fremgår af særskilt notat.

Timerne er beregnet som klokketimer og fordeles forskelligt fra klub til klub afhængig af antallet af fritidsklubmedlemmer/klubbens størrelse og fremgår af figur 2 (scenarie 1) og figur 3 (scenarie 2) længere fremme i notatet.

Modellen sikrer, at serviceniveauet i forhold til personaledækningen i klubbens åbningstid vil være som hidtil, dog med en halvering af personaledækningen i tidsrummet mellem kl. 14.00 og 15.00 i scenarie 2, da det forventes, at antallet af børn i dette tidsrum vil være mindre end medlemsnormeringen. Dette er nærmere beskrevet under afsnittet *Scenarie 2*.

## Scenarie 1

Forlængelsen af skoledagen betyder for klubberne, at åbningstiden, som i dag er fra kl. 13.00 i fritidsklubberne må flyttes til kl. 14.00 2 dage om ugen og kl. 15.00 3 dage om ugen. Dette svarer til en forkortelse af klubbernes åbningstid på 8 timer om ugen på skoledage, hvis det fortsat forudsættes, at fritidsklubberne lukker som i dag ca. kl. 17.30-18.00.

Dette scenarie kan virkeliggøres, hvis kommunens 4 skoler koordinerer den forlængede skoledag, så børnene i 4., 5. og 6. klasserne/mellemtrinnet[[4]](#footnote-4) afslutter skoledagene på samme tid alle ugens 5 skoledage.

Scenarie 1 indebærer, at det samlede klubområde kan frigøre 4,037 mio. kr. årligt som supplement til den understøttende undervisning i skolen, jf. figur 2 nedenfor, svarende til i alt 505 klokketimer pr. skoleuge

Dette timetal er væsentligt større end det, der er behov for til den understøttende undervisning i Albertslund i henhold til skolereformen beregnet efter figur 1.

### Oversigt over frigjorte timer til den understøttende undervisning – Scenarie 1:

|  |  |  |  |
| --- | --- | --- | --- |
| **Scenarie 1**  **Klub** | **Frigjort lønsum til understøttende undervisning** | **Frigjorte antal timer pr. uge fordelt på 52 uger** | **Frigjorte antal timer pr. uge fordelt på 40 uger (skoledage)** |
| AMC | -207.000 | 20 | 26 |
| Bakkens Hjerte | -666.000 | 65 | 85 |
| Baunegård | -269.000 | 27 | 35 |
| Ungehuset Frihjulet | 0 | 0 | 0 |
| Ungehuset Hedemarken | -224.000 | 22 | 29 |
| Ungehuset Nord | -224.000 | 22 | 29 |
| Kærnehuset | -572.000 | 56 | 73 |
| Storagergård | -572.000 | 56 | 73 |
| Svanen | -509.000 | 50 | 65 |
| **Fritidsklubberne i alt** | **-3.243.000** | **318** | **415** |
| Bakkens Hjertes specialgruppe | -132.000 | 12 | 15 |
| Central pulje / specialgruppe, Bakkens Hjerte | -132.000 | 12 | 15 |
| Kærnehusets specialgruppe | -265.000 | 23 | 30 |
| Svanens specialgruppe | -265.000 | 23 | 30 |
| **Specialgrupperne i alt** | **-794.000** | **70** | **90** |
| **I alt** | **-4.037.000** | **388** | **505** |
| Klubbernes fællespulje (Se afsnit 5) | -562.000 | 55 | 72 |

*Figur 2*

## Scenarie 2

Scenarie 2 er udarbejdet som alternativ til scenarie 1, hvis muligheden for at koordinere de forlængede skoledage ikke er en reel mulighed for skolerne i Albertslund Kommune. Arbejdsgruppen anbefaler dette scenarie.

Forlængelsen af skoledagen betyder, at åbningstiden i fritidsklubberne kan flyttes fra kl. 13.00 til kl. 14.00 alle ugens 5 skoledage. På denne måde kan alle klubber modtage børn fra alle skoler allerede kl. 14.00, og der vil ikke være børn, der skal vente foran klubben til den åbner kl. 15.00, hvis de har fået fri fra skole kl. 14.00.

Fritidsklubbernes åbningstid reduceres med 5 timer om ugen på skoledage, hvis det fortsat forudsættes, at fritidsklubberne lukker som i dag ca. kl. 17.30-18.00.

I dette scenarie forudsættes det, at belægningsgraden i tidsrummet mellem kl. 14.00 og kl. 15.00 i fritidsklubben kun er 50%, idet der vil være flere klasser på mellemtrinnet på hver af ugens 5 skoledage, der først har fri kl. 15.00.

Scenarie 2 indebærer, at det samlede klubområde kan frigøre 3,408 mio. kr. årligt som supplement til den understøttende undervisning i skolen, jf. figur 3, svarende til i alt 428 klokketimer pr. skoleuge.

Dette tal svarer til, at klubberne kan levere 100 % af timerne til den understøttende undervisning i folkeskolens 4. – 9. klasser beregnet efter figur 1, og herudover også timer i den fagopdelte undervisning sammen med lærerne m.v. Et eksempel på beregning af fordelingen mellem lærere og klubpædagogisk personale fremgår af bilag a) til dette notat.

### Oversigt over frigjorte timer til den understøttende undervisning – Scenarie 2:

|  |  |  |  |
| --- | --- | --- | --- |
| **Scenarie 2**  **Klub** | **Frigjort lønsum til understøttende undervisning** | **Frigjorte antal timer pr. uge fordelt på 52 uger** | **Frigjorte antal timer pr. uge fordelt på 40 uger (skoledage)** |
| AMC | -161.000 | 16 | 21 |
| Bakkens Hjerte | -609.000 | 60 | 78 |
| Baunegård | -240.000 | 24 | 31 |
| Ungehuset Frihjulet | 0 | 0 | 0 |
| Ungehuset Hedemarken | -204.000 | 20 | 26 |
| Ungehuset Nord | -204.000 | 20 | 26 |
| Kærnehuset | -515.000 | 50 | 66 |
| Storagergård | -515.000 | 50 | 65 |
| Svanen | -462.000 | 45 | 59 |
| **Fritidsklubberne i alt** | **-2.910.000** | **285** | **372** |
| Bakkens Hjertes specialgruppe | -83.000 | 7 | 9 |
| Central pulje / specialgruppe, Bakkens Hjerte | -83.000 | 7 | 9 |
| Kærnehusets specialgruppe | -166.000 | 14 | 19 |
| Svanens specialgruppe | -166.000 | 14 | 19 |
| **Specialgrupperne i alt** | **-498.000** | **42** | **56** |
| **I alt** | **-3.408.000** | **327** | **428** |
| Klubbernes fællespulje  (Se afsnit 5) | -359.000 | 35 | 46 |

*Figur 3*

# Modellens beregningsforudsætninger

* Åbningstiden i fritidsklubberne sættes ned svarende til de timer, som skoledagen forlænges i henhold til skolereformen efter enten scenarie 1 eller scenarie 2.
* Beregningen af den nedsatte åbningstid i fritidsklubberne tager udgangspunkt i de nuværende, gældende normeringsprincipper (budgettildeling) på klubområdet.
* Den afsatte ekstratildeling på 300 timer årligt, som klubberne anvender til særlige indsatser og aktiviteter for de kommende 4. klassebørn fra 1. maj, hvor de indskrives i klubben, frigøres som en forholdsmæssig andel.
* Den afsatte ekstratildeling til specialgrupperne frigøres som en forholdsmæssig andel.
* Alle klubber – med undtagelse af Ungehuset Frihjulet (som pt. finansierer Gadeteamet og Basen) – afgiver de ovenfor nævnte beregnede timer (omregnet til lønsum) til den understøttende undervisning i skolen fra skoleåret 2014/15 og frem.
* Klubbernes fælles lønsumspulje finansierer en forholdsmæssig andel til den understøttende undervisning i skolen (eller andre formål affødt af skolereformen) fra skoleåret 2014/15 og frem.

## Nuværende, gældende normeringsprincipper på klubområdet

Klubbernes nuværende budgettildelingsmodel tager udgangspunkt i antallet af medlemmer, en åbningstid samt en belastningsgrad, der angiver antal voksne pr. barn pr. time. Ændringer i disse parametre betyder også ændringer i budgettildelingen. Når andelen af timer til den understøttende undervisning er fratrukket som følge af den nedsatte åbningstid, ændres ellers ikke ved den nuværende budgettildelingsmodel til klubben.

Medlemstallet fastsættes én gang årligt i forbindelse med Kommunalbestyrelsens beslutning om kommende års budget.

## Åbningstiden i fritidsklubberne

Fritidsklubbernes åbningstids nedsættes med enten 8 eller 5 timer om ugen på skoledage (40 uger). Klubberne har også åbent på visse skolefridage, eksempelvis i ferierne (sommerferien, vinterferien og efterårsferien m.v.).

De 8 timer efter scenarie 1 svarer til 6,15 timer om ugen i gennemsnit i 52 lønuger. I % af de afsatte timer til fritidsklubberne svarer nedsættelsen af åbningstiden til en frigjort andel på ca. 24,40%.

De 5 timer efter scenarie 2 svarer til 3,85 timer om ugen i gennemsnit i 52 lønuger. I % af de afsatte timer til fritidsklubberne svarer nedsættelsen af åbningstiden til en frigjort andel på ca. 15,27%.

## Timer til ekstraordinær indsats i forhold til nye klubbørn

Som en del af budgettildelingen får klubberne (dette gælder ikke for værestederne) i alt 300 ekstra timer årligt, som skal anvendes i perioden fra 1. maj, hvor klubberne modtager de kommende 4 klassebørn fra SFO’erne. Timerne anvendes over et par måneder til en ekstraordinær indsats i forhold til disse børn, så de får en god start på klublivet.

Da timerne er en del af fritidsklubberne foreslås de frigjort forholdsmæssigt med enten 24,40% – fra 300 til 227 timer årligt (scenarie 1) eller med 15,27% - fra 300 til 254 timer årligt (scenarie 2).

Forslaget om en forholdsmæssig frigjort andel til skolereformen hænger sammen med reduktionen på 24,40% (scenarie 1)/15,27% (scenarie 2) af fritidsklubbernes budgetandel, som følge af nedsættelsen af åbningstiden.

## Specialgrupperne

Regeringen og KL har lavet en aftale om, at flere elever fra specialskoler og specialklasserne skal inkluderes i den almindelige undervisning[[5]](#footnote-5). Dette giver anledning til også at kigge på specialgrupperne i klubberne, som forventeligt vil følge fritidsklubbernes åbningstid, når skoledagene bliver længere.

I klubberne Kærnehuset, Bakkens Hjerte og Svanen er der specialgrupper med en medlemsnormering på 10 børn i hver gruppe. Specialgrupperne er en del af fritidsklubberne og foreslås derfor reduceret forholdsmæssigt med enten 24,45% (scenarie 1) eller 15,27% (scenarie 2) svarende til nedsættelsen af åbningstiden i fritidsklubberne.

Specialgrupperne vil efter scenarie 1 kunne frigøre hver 30 timer om ugen eller 90 timer i alt pr. uge (på skoledage) til den understøttende undervisning i skolen, jf. figur 2.

Specialgrupperne vil efter scenarie 2 kunne frigøre hver 19 timer om ugen eller 56 timer i alt pr. uge (på skoledage) til den understøttende undervisning i skolen, jf. figur 3.

## Klubbernes fælles lønsumspulje

Som en konsekvens af klubbernes normeringsmodel og beregning af en reduceret åbningstid, frigøres ligeledes midler fra klubbernes fælles lønsumspulje. Klubbernes lønsumspulje kan ikke frigøre pædagogressourcer til skolen, da puljen er et budget, hvortil der ikke er knyttet fast personale. Lønsumspuljens formål og anvendelse er godkendt politisk og disponeres af lederen for klubberne samt klublederne i fællesskab, da det var klubberne, der i sin tid finansierede dette tiltag til fælles formål på klubområdet. Det skal nævnes, at puljen bl.a. finansierer en del af Gadeteamet, pædagogstuderende i lønnet praktik i klubberne, øvrige uddannelsesaktiviteter, herunder vikardækning samt andre målrettede indsatser m.v. på klubområdet, hvortil klubberne giver bevilling fra puljen.

Arbejdsgruppen anbefaler, at den beregnede andel af klubbernes fælles lønsumspulje til den understøttende undervisning i skolen forbliver på klubområdet sammen med dispositionsretten, men at beløbet øremærkes til konsekvenser affødt af skolereformen. Som eksempler kan nævnes dækning af vikarudgifter for pædagogiske medarbejdere i skolen af forskellige årsager (sygdom, ferie etc.) og kompetenceudvikling med relevans for arbejdet i skolen. Disse eksempler er ikke udtømmende, og det anbefales, at klublederne i samarbejde med lederen for klubberne drøfter principperne for puljens anvendelse i forhold til skolereformen samt de krav og behov, der er forbundet med klubpædagogernes arbejde i skolen.

## Undtaget fra modellen

Ungehuset Frihjulet indgår ikke i beregningen af timer til den understøttende undervisning. For tiden finansierer Ungehuset Frihjulets budget *Gadeteamet* og *Basen*. Det forudsættes, at Gadeteamet ikke skal lægge ressourcer i skolerne til den understøttende undervisning i henhold til skolereformen.

# ”Fastfrysning” af midler til understøttende undervisning

For at skabe et ordentligt fundament for den enkelte skole, der skal tilbyde den understøttende undervisning og for den enkelte klub, der skal ”levere” arbejdskraft til den understøttende undervisning foreslås det, at de beregnede timer *afsættes som en fast ”skolepulje” i klubbudgetterne* fra budgetåret 2014/15, og gøres uafhængig af medlemstallene i klubberne. *Skolepuljen* er øremærket til den understøttende undervisning og andre funktioner knyttet hertil i forbindelse med skolereformen.

Hvis medlemstallene i klubberne ændrer sig, så er det – som hidtil – alene den del af budgettet, der vedrører klubbens aktiviteter i klubtiden, der reguleres som følge af ændringen i medlemstallet. På denne måde fastholdes det nuværende besluttede serviceniveau i klubberne.

I forhold til timer til den understøttende undervisning fra klubberne, så er det forudsat i denne model, at nedsættelsen af åbningstiden med enten 8 timer/6,15 timer (scenarie 1) eller 5 timer/3,85 timer (scenarie 2) om ugen i fritidsklubberne én gang for alle har finansieret en del af timerne til den understøttende undervisning i skolen fra skolåret 2014/15 og frem.

Skulle det senere vise sig, at antallet af klasser (og ikke antal elever ud fra tesen om, at 25 elever i en klasse ikke udløser flere understøttende undervisningstimer end 22 elever klassen) på mellemtrin og udskoling enten falder eller stiger i forhold til nuværende niveau, så vil det være nødvendigt at kigge på behovet for timer til den understøttende undervisning.

I forlængelse heraf skal det så også præciseres, at det i sådanne tilfælde ikke vil være den del af klubbudgettet, der vedrører klubaktiviteterne, som berøres, hvis antallet af klasser i skolerne ændrer sig i forhold til nuværende niveau.

# Arbejdsgruppens anbefalinger

* Den beskrevne beregningsmodel anvendes til beregning af klokketimer fra klubberne til den understøttende undervisning m.v. i skolen, herunder at åbningstiden i fritidsklubberne nedsættes.
* Der sker en reduktion af åbningstiden i fritidsklubberne på i gennemsnit 3,85 timer om ugen i 52 uger (svarer til 5 timer om ugen i 40 uger/skoleuger) – scenarie 2.

Reduktionen beregnes med udgangspunkt i de nuværende gældende normeringsprincipper for klubber, dog således, at der i fritidsklubben i tidsrummet mellem kl. 14.00 – 15.00 beregnes med en belægningsgrad på 50% i scenarie 2.

* Klubmedarbejdere medvirker til at varetage den understøttende undervisning m.v. i skolen svarende til de timer, der frigives ved at nedsætte åbningstiden i fritidsklubberne på grund af den længere skoledag.
* De frigivne timer anvendes af klubmedarbejdere til den understøttende undervisning - som udgangspunkt - på *mellemtrinnet* og i *udskolingsklasserne* (4. til 9. klasse), så der er en sammenhæng i forhold til den aldersgruppe, der også frekventerer klubberne. Der gøres dog opmærksom på, at det også bør være en mulighed for skolelederen også at skemalægge en pædagogisk klubmedarbejder i den understøttende undervisning i indskolingen, hvis det giver mening af hensyn til f.eks. kommende klubbørn (overflytning til klub 1. maj i 3. klasse).
* At den beregnede andel af klubbernes fælles lønsumspulje øremærkes til konsekvenser affødt af skolereformen, som f.eks. vikardækning for klubmedarbejdere i skolen, kompetenceudvikling med relevans for arbejdet i skolen m.v. Puljen forbliver på klubområdet med både ledelses- og dispositionsret som hidtil, jf. afsnit 5.
* At den beregnede andel til klubmedarbejdernes understøttende undervisning fortsat er en del af klubbernes lønsum, men at de afsættes som en fast årlig ”*skolepulje*” (fastfrosset til 2014-niveau), der alene reguleres, hvis der sker væsentlige ændringer i antallet af klasser på skolerne, jf. afsnit om ”fastfrysning” af midler til den understøttende undervisning.

# Opmærksomhedspunkter

* Pga. det frie valg af klubtilbud, har klubberne børn og unge fra forskellige skoler, så der skal tages stilling til på hvilke skoler de enkelte klubber skal levere arbejdskraft fra deres ”*skolepulje*” dér hvor det giver bedst mening. Der bør igangsættes en proces omkring dette forhold, som bør tage højde for en række faktorer, som f.eks. lokale behov for bestemte kompetencer og uddannelsesniveau, majoriteten af børn fra én skole i én klub eller andre forhold.
* Fordelingen af timer til specialklasserne set i sammenhæng med de timer, der frigives fra klubbernes specialgrupper og aftalen om, at flere elever fra specialklasserne skal inkluderes i den almindelige undervisning, skal undersøges.
* Der skal tages stilling til fordelingen af timerne fra klubbernes *”skolepulje”* til den understøttende undervisning, idet timetallet må være et bruttotimetal, der udover den direkte tid med børnene (den understøttende undervisning) også bør indeholde følgende funktioner; *forberedelse*, *møder*, *særlige opgaver aftalt med skolelederen* (eksempelvis planlægning af lejrskoler, deltagelse i og forberedelse af temauger, teaterforestillinger, cirkusaktiviteter m.v.), *lektiehjælp*, *transporttid* (fra skole til klub) *m.v*.
* Der skal træffes beslutning om at nedsætte forældrebetalingen i fritidsklubberne som følge af en kortere åbningstid i dette tilbud.

# BILAG A

# Fordeling af lærere og pædagoger i UUV (EKSEMPEL)

Affødt af arbejdsgruppens anbefaling af scenarie 2, hvor sammenhængen mellem skolernes behov for UUV i 4. til og med 9. klasse og klubbernes leveringsevne af timer til den understøttende undervisning, har man i gruppen ønsket at synliggøre nogle af de muligheder, der kan være i forhold til fordelingen af timer mellem lærere og klubpædagogisk personale på skolerne.

**Oversigt med eksempel på fordeling af lærere og pædagoger i den understøttende undervisning (UUV):**

Samlet behov for UUV-timer (klokketimer) – 4. til 9. klassetrin 382 timer

Frigjorte klokketimer fra klubberne 428 timer

Årlig arbejdstid for fuldtidsansatte klubpædagoger 1924 timer

Fratræk af ferietimer -222 timer

Rest 1702 timer

KL’s anbefalede max. antal klokketimer pr. år til UUV for pæd. 1100 timer

Omregningsfaktor (klubpæd. UUV-andel) – 1100 timer/1702 timer 0,646299

Antal klubpæd.timer til UUV efter KL’s anbefaling (428 \* 0,646299) 277 timer

Rest til øvrige opgaver (møder, forberedelse, m.v.) 151 timer

Antal lærertimer til UUV (382 timer - 277 timer) 105 timer

**Procentfordeling:**

Klubpædagogernes andel af UUV i % af samlet behov (277/382) 73 %

Lærernes andel af UUV i % af samlet behov (100% - 73%) 27 %

I alt 100 %

**55/(45)-fordeling:**

Der opereres i arbejdsgruppen med en fordeling mellem lærere og pædagoger på 55/45. Fordelingen med 55 % af tiden til den understøttende undervisning til lærerne har baggrund i, at lærerne med skolereformen skal lægge flere timer til undervisning. De 55 % er beregnet som en maksimal faktor til lærernes direkte tid med eleverne i UUV.

Hvis klubpædagogerne skal skemalægges med 45% af timerne til UUV som tid alene med eleverne, så skal den resterende del (73% - 45%) lægges i timer sammen med lærerne.

Beregningen ser herefter således ud:

% Timer

Klubpædagoger – (UUV eneansvar) 45 172

Lærere – (UUV eneansvar) 28 107

Lærere og klubpædagoger (fælles UUV) 27 103

I alt 100 382

**Klubpædagogernes samlede fordeling af timetallet til UUV på kommunens 4 skoler i 4. til 9. klasse:**

UUV-tid - eneansvar 174 timer

UV-tid (UUV og fagopdelt) sammen med lærere 103 timer

Timer til øvrige opgaver, møder etc. 151 timer

**I alt 428 timer**

Det er vigtigt at pointere, at dette kun er et eksempel. Timerne kan fordeles anderledes, f.eks. kan pædagogressourcerne bruges til holddeling, dobbeltdækning af pædagoger m.v.

1. Undervisningsministeriet beskriver muligheden for pædagoger i skolen således:  
   ”*Forskellige medarbejdergrupper kan varetage forskellige opgaver i den længere og varierede skoledag. På alle klassetrin kan pædagoger og medarbejdere med andre relevante kompetencer inddrages i undervisningen i en understøttende rolle ved at løse opgaver inden for deres kompetence og de pågældendes kvalifikationer i øvrigt. De vil fx kunne støtte og supplere læreren i de fagopdelte timer og vil kunne varetage understøttende undervisning alene med eleverne. Der vil i sidste tilfælde være tale om opgaver, som ikke i samme omfang kræver lærerens professionskompetence. Pædagoger og medarbejdere med andre relevante kompetencer tillægges ikke undervisningskompetence under udførelsen af disse opgaver”.* [↑](#footnote-ref-1)
2. I notatet beskrives, at der i alt er 9 specialklasser i Albertslunds folkeskoler pr. 1. august 2014. 2 af klasserne på Herstedøster skole har heldagstilbud, der inkluderer klubtilbud, finansieret af PPR, og er derfor ikke medtaget i beregningen.. [↑](#footnote-ref-2)
3. Skolepædagoger defineres i aftale om arbejdstidsregler for pædagogisk personale ved daginstitutioner, klubber og skolefritidsordninger m.v. som pædagoger i skolefritidsordninger. [↑](#footnote-ref-3)
4. (og fra 1. maj også 3. klassebørnene, da det er fra denne dato, at mange 3. klassebørn overgår fra SFO til klub) [↑](#footnote-ref-4)
5. Henvisning: *Aftale mellem regeringen, Venstre og Dansk Folkeparti om et fagligt løft af folkeskolen* af 7. juni 2013, side 15, 2.8 Inklusion, 3. afsnit. [↑](#footnote-ref-5)